Natter herfs, vroeë winter verwagFoto bloot ter illustrasie. (Foto: Jessica Knowlden / Unsplash) Die Suid-Afrikaanse Weerdiens (SAWD) voorspel dat die noordoostelike dele van die land tussen April en Julie bogemiddelde reënval kan kry, terwyl die suidwestelike dele ŉ laer as normale reënvalseisoen kan verwag. Die noorde van die land sal ook na verwagting ŉ warmer winter en die suide ŉ kouer winter as vroeër jare ervaar. Volgens die weerdiens se seisoenale voorspelling sal die La Niña-weerstelsel, wat verantwoordelik is vir baie reën, regdeur die middelherfs en vroeë winterseisoene heers, maar wel effens swakker wees as dié stelsel wat die afgelope twee jaar reeds in die land heers. Dit kan daartoe lei dat vloede en oorstromings nog dwarsdeur herfs op plekke in die land kan voorkom. Dié weerstelsel sal dan met die volgende somerseisoen stelselmatig plek maak vir die droër El Niño-stelsel. Volgens die weerdiens word bogemiddelde maksimum temperature in die sentrale en noordoostelike dele van die land vir die komende winter voorspel. Ondergemiddelde temperature vir die seisoen word weer vir die suidwestelike dele van die land voorspel. Die land het die afgelope somer ŉ bogemiddelde reënval beleef, met oorstromings en vloede wat plek-plek aangemeld is. Uitwerking op landbou Die ongewone reënval wat vir die komende wintermaande voorspel word, kan moontlik ŉ uitwerking op wintergewasse in verskillende dele van die land hê. Die weerdiens sê met die bogemiddelde reënval wat voorspel word, is daar ŉ verhoogde risiko dat grond vinniger ŉ versadigingspunt kan bereik en só oesskade kan veroorsaak. Boere in die suidwestelike dele van die land kan weer effens droër toestande verwag weens die ondergemiddelde reënval wat voorspel word. Die weerdiens moedig rolspelers in die landbou aan om boere in hierdie streke raad te gee hoe om water spaarsamig te gebruik en water vanaf alternatiewe bronne in te win.